નવી દિલ્હીઃ 9000 કરોડના દેવામાં ફસાયેલા લિકર કિંગ વિજય માલ્યાએ બુધવારે સુપ્રીમ કોર્ટમાં બેંકોને દેવું ચૂકવવા મામલે પ્રસ્તાવ મૂક્યો છે. માલ્યાએ કહ્યું છે કે તે બેંકો પાસેથી લીધેલા પૈસા પરત કરી દેશે. તેઓ સપ્ટેમ્બર મહિના સુધી 4000 કરોડ બેંકને પરત કરવા તૈયાર છે. માલ્યાએ દેશની 17 બેંકો પાસે લગભગ 9000 કરોડ રૂપિયા લોન પેટે લીધા હતા. જે તેઓ પરત કરી શક્યા નથી. તે મામલે આજે સુપ્રીમ કોર્ટમાં સુનાવણી હતી. જેમાં માલ્યાએ 4000 કરોડ રૂપિયા સપ્ટેમ્બર સુધી પરત કરવાનું જણાવ્યું છે. માલ્યાના આ પ્રસ્તાવ સામે બેંકોએ સુપ્રિમ કોર્ટ પાસે આ મામલે વિચારવાનો સમય માંગ્યો છે. કોર્ટે બેંકને એક સપ્તાહમાં જવાબ આપવા જણાવ્યું છે. માલ્યાના વકિલે કોર્ટમાં પ્રસ્તાવ વાંચ્યો હતો. તેમાં માલ્યાએ લખ્યું હતું કે, હું બેંકોને 6903 કરોડ રૂપિયા પરત કરવાનો પ્રસ્તાવ આપી રહ્યો છે. જે અંતરગત 4000 કરોડ રૂપિયા સપ્ટેમ્બર 2016 સુઘીમાં જમા કરી દેશે.